मैं देखता हूं कि लड़कियों के इस तरह के वीडियो कुछ ज्यादा शेयर किए जाते हैं। जैसे कि सिगरेट पीती लड़कियों की तस्वीरें, शराब या बियर पी रही लड़कियों की तस्वीरें या वीडियो या फिर गाली दे रही लड़कियों के वीडियो आदि। आपको शायद ही कोई ऐसा वीडियो शेयर होता दिखाई देगा जिसमें व्यस्क पुरुष गाली दे रहा हो, शराब पी रहा हो या सिगरेट पी रहा हो। कम से कम तब तक नहीं, जिसमें कोई फनी बात न हो रही हो। मगर लड़कियों के मामले में अगर लड़की सिगरेट पी रही हो, शराब पी रही हो, उतना ही काफी है। उसमें किसी फनी एंगल या हास्यास्पद या यूनीक घटना की जरूरत नहीं है। लड़की का गाली देना, शराब या सिगरेट पीना ही खुद में लोगों के लिए रोमांचक हो जाता है।